



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 10.02.2009
                      Nr.  Pl.x – 677/2008


RAPORT

              asupra propunerii legislative privind declararea 
de utilitate publică a Pieţei Obor şi a Parcului PĂSĂRARI
 situate în Bucureşti sectorul 2 (conform anexei)

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind declararea de utilitate publică a Pieţei Obor şi a Parcului PĂSĂRARI situate în Bucureşti sectorul 2 (conform anexei), trimisă cu adresa Pl.x 677 din 4 noiembrie 2008, înregistrată cu nr.31/1057 din 7 noiembrie 2008.    

Potrivit prevederilor art.75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 7 octombrie 2008.

Consiliul Legislativ a avizat negativ această iniţiativa legislativă, conform avizului nr.673  din 5 iunie 2008.

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, potrivit adresei nr.26/3012 din 27 ianuarie 2009.

Propunerea legislativă supusă dezbaterii are ca obiect de reglementare declararea ca fiind de utilitate publică a Pieţei Obor şi a Parcului Păsărari situate în Bucureşti, sector 2, identificate conform anexei la iniţiativa legislativă.

 În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă şi documentele care o însoţesc, în şedinţa din 10 februarie 2009. 
În cadrul dezbaterilor, membrii Comisiei au constatat că dispoziţiile Legii nr. 33/1994 privind exproprierea pentru cauză de utilitate publică nu sunt aplicabile deoarece prevederile acestui act normativ vizează tocmai trecerea unor bunuri imobile din proprietate privată  în proprietate publică, iar în cazul de faţă bunurile imobile se află în proprietatea publică a unei autorităţi locale, respectiv Primăria Sectorului 2, Municipiul Bucureşti. 

Totodată, s-a arătat că textul iniţiativei legislative intervenind asupra statului juridic al unui bun aflat în proprietatea publică a unei autorităţi publice locale, fără acordul acesteia, contravine principiului autonomiei locale consacrat de art. 120 alin. (1) din Constituţia României, republicată.
La dezbateri au fost prezenţi 17 deputaţi, din totalul de 25 membri ai Comisiei juridice, de disciplină şi imunităţi.
Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative privind declararea de utilitate publică a Pieţei Obor şi a Parcului PĂSĂRARI situate în Bucureşti sectorul 2 (conform anexei)

În raport cu obiectul şi conţinutul său, iniţiativa legislativă face parte din categoria legilor organice. 

